**

# Materiál na rokovanie

**Hospodárskej a sociálnej rady SR**

# dňa 27.6.2016

**K bodu č. 2)**

**Stanovisko k**

**návrhu Súhrnnej správy o stave rodovej rovnosti na Slovensku za rok 2015**

**Všeobecne k návrhu**

Združenie miest a obcí Slovenska nepredkladalo v rámci pripomienkového konania k návrhu Súhrnnej správy o stave rodovej rovnosti na Slovensku za rok 2015 pripomienky. Správa poskytuje ucelený a komplexný prehľad aktivít za rok 2015, komparácie dosiahnutých hodnôt sledovaných ukazovateľov v časových radoch a v medzinárodnom porovnaní, príklady zahraničnej praxe, ako i zhrnutie odporúčaní v kľúčových oblastiach.

V závere materiálu predkladateľ konštatuje, že z hľadiska praxe na slovenskom trhu práce možno priority Európskej komisie doplniť o nasledujúce odporúčania:

* Umožniť inšpektorátom práce kontrolovať dodržiavanie zásady rovnosti v odmeňovaní a vytvoriť na to príslušnú metodiku;
* Podporovať zavádzanie objektívnych kritérií pre evaluáciu práce a z nej vyplývajúcich transparentne stanovovaných osobných ohodnotení a iných pohyblivých zložiek mzdy;
* Podporovať rodové audity na pracoviskách minimálne vo verejnej sfére;
* Podporovať právne uvedomenie žien a uplatňovanie práva – najmä Zákonníka práce – v praxi;
* Vyvinúť systémové nástroje na motivovanie zamestnávateľov pri uplatňovaní flexibilných foriem práce pre lepšie umožnenie zosúladenia rodinného a pracovného života;
* Podporiť výskum v oblasti vyčíslenia neplatenej práce, ako aj projekty a riešenia v oblasti ohodnotenia výchovnej a opatrovateľskej starostlivosti o členov rodiny vrátane možnosti adekvátneho ohodnotenia rodinných opatrovateľov/iek;
* Zaviesť kritérium rovnosti v odmeňovaní ako podmienku uchádzania sa o verejné zákazky (tento princíp je zavedený napr. vo Švajčiarsku);
* Každoročne vyhodnocovať a mediálne propagovať tzv. deň rovnosti v odmeňovaní.

Uvedené rozšírené priority možno považovať za prínosné v záujme dosiahnutia vytýčených cieľov, pričom represívne prístupy, bez dostupnosti praktických metodických postupov, môžu prinášať neželané efekty. Vo výskumných prioritách je, podľa nášho názoru, potrebné hľadať odpovede na otázky v špecifických oblastiach akými sú školstvo a sociálne služby. Tieto oblasti dlhodobo vykazujú negatívne hodnoty, z pohľadu dosiahnutia vyššej rodovej vyváženosti a rýchleho tempa rastu priemerného veku v daných službách.

**Pripomienky k návrhu:**

ZMOS k návrhu Súhrnnej správy o stave rodovej rovnosti na Slovensku za rok 2015 pripomienky neuplatňuje.

**Záver:**

ZMOS navrhuje, aby HSR SR odporučila vláde SR predloženú Súhrnnú správu schváliť.

**Michal Sýkora**

**predseda**